„Együtt tudunk élni velük, úgy, ahogy a száraz kutyapiszokkal az árokparton.” Így vélekedett nemrég Gajdics Ottó kormánypárti újságíró a melegekről. A Budapest Pride ezt követően közösségi gyűjtést indított, több százezer forintot gyűjtöttek össze.

Egy április eleji Sajtóklubban több minden mellett szó esett a homoszexualitásról is. Gajdics Ottó, a Szabad Föld újságírója azt mondta:

Mi toleránsak vagyunk, mi befogadók vagyunk. Együtt tudunk élni velük, úgy, ahogy a száraz kutyapiszokkal az árokparton, még csak föl sem rúgjuk őket, éljenek úgy, ahogy akarnak, csak bennünket hagyjanak békén.

Ezt követően a Budapest Pride gyűjtést indított: egy hétig várták az adományokat azoktól, akiknek szintén elege van a közéleti homofóbiából.

© Fülöp Máté

Az egyhetes gyűjtésből 300 ezer forint folyt be, túlnyomó részben mikroadományokból (2-3000 forintos felajánlásokból). A Budapest Pride köszönőlevélben értesítette Gajdics Ottót, és fejezte ki háláját a Szabad Föld főszerkesztője felé.